Κανονισμός (ΕΚ) αριθ. 970/2003 της Επιτροπής

της 5ης Ιουνίου 2003

για τροποποίηση του κανονισμού (ΕΚ) αριθ. 788/2003 όσον αφορά τις εισαγωγικές ποσοστώσεις αλεύρου σίτου και σμιγαδιού καθώς και βύνης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Ένωσης,

την απόφαση 2003/299/ΕΚ του Συμβουλίου, της 14ης Απριλίου 2003, για τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους αφενός και της Σλοβακικής Δημοκρατίας αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για νέες αμοιβαίες γεωργικές παραχωρήσεις(1), και ιδίως το άρθρο 3 παράγραφος 2,

Εκτιμώντας τα ακόλουθα:

(1) Σύμφωνα με την απόφαση 2003/299/ΕΚ, η οποία εφαρμόζεται από την 1η Μαΐου 2003, η Κοινότητα έχει για κάθε έτος εμπορίας αναλάβει να θεσπίζει εισαγωγικές δασμολογικές ποσοστώσεις μηδενικού δασμολογικού συντελεστή με αντικείμενο 16875 τόνους αλεύρου σίτου και σμιγαδιού (αύξων αριθμός 09.4618) και 18125 τόνους βύνης, όχι φρυγμένης, άλλης από σίτου (αύξων αριθμός 09.4619), καταγωγής Σλοβακικής Δημοκρατίας.

(2) Για τις ποσοστώσεις αυτές η διαχείριση πρέπει να πραγματοποιηθεί σύμφωνα με τις διατάξεις του κανονισμού (ΕΚ) αριθ. 788/2003 της Επιτροπής, της 8ης Μαΐου 2003, περί λεπτομερών κανόνων για την εφαρμογή της απόφασης 2003/299/ΕΚ του Συμβουλίου όσον αφορά τις παραχωρήσεις υπό τη μορφή κοινοτικών δασμολογικών ποσοστώσεων για ορισμένα προϊόντα σιτηρών καταγωγής Σλοβακικής Δημοκρατίας και περί τροποποιήσεως του κανονισμού (ΕΚ) αριθ. 2809/2000(2) μέχρι τις 30 Ιουνίου 2003.

(3) Με σκοπό την απλούστευση, στις εν λόγω ποσοστώσεις πρέπει από την 1η Ιουλίου 2003, που είναι η ημερομηνία έναρξης του νέου έτους εμπορίας, να εφαρμοστούν οι διατάξεις του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 2003, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του Κοινοτικού Τελωνειακού Κώδικα(3), όπως τροποποιήθηκε τελευταία από τον κανονισμό (ΕΚ) αριθ. 444/2002(4).

(4) Η αναφορά στην κλάση ΣΟ για αραβόσιτο αναφερόμενο στο άρθρο 1 παράρτημα Ι και παράρτημα II του κανονισμού (ΕΚ) αριθ. 788/2003 δεν αντιστοιχεί στην αναφορά που γίνεται στην απόφαση 2003/299/ΕΚ. Συνεπώς το σφάλμα αυτό πρέπει να διορθωθεί.

(5) Οι περίοδοι εφαρμογής των ποσοστώσεων του παραρτήματος Ι του κανονισμού (ΕΚ) αριθ. 788/2003 δεν συμφωνούν με τις περιόδους τις προβλεπόμενες στην απόφαση 2003/299/ΕΚ. Συνεπώς το εν λόγω παράρτημα πρέπει να αντικατασταθεί.

(6) Κατόπιν των ανωτέρω ο κανονισμός (ΕΚ) αριθ. 788/2003 πρέπει να τροποποιηθεί αναλόγως.

(7) Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 788/2003 τροποποιείται ως ακολούθως:

1. Το άρθρο 1 τροποποιείται ως εξής:

α) Στην παράγραφο 2 οι όροι "κλάση ΣΟ 1005 " αντικαθίστανται από τους όρους "ΣΟ 1005 10 90 και 1005 90 00 ".

β) Παρεμβάλλονται οι ακόλουθες παράγραφοι 2α και 2β:

"2α. Εισαγωγές αλεύρου σίτου και σμιγαδιού υπαγόμενες στην κλάση ΣΟ 1101 00 αναφερόμενες στο παράρτημα I, καταγωγής Σλοβακικής Δημοκρατίας, οι οποίες δικαιούνται μείωση 20 % του εισαγωγικού δασμολογικού συντελεστή των πλέον ευνοούμενων κρατών, στο πλαίσιο της δασμολογικής ποσόστωσης που φέρει τον αύξοντα αριθμό 09.4618, σύμφωνα με τις διατάξεις της απόφασης 2003/299/ΕΚ, υπόκεινται σε άδεια εισαγωγής εκδιδόμενη σύμφωνα με τις διατάξεις του παρόντος κανονισμού.

2β. Εισαγωγές βύνης, όχι φρυγμένης, άλλης από σίτου υπαγόμενης στην κλάση ΣΟ 1107 10 99 αναφερόμενης στο παράρτημα I, καταγωγής Σλοβακικής Δημοκρατίας, οι οποίες δικαιούνται μηδενικό εισαγωγικό δασμολογικό συντελεστή, στο πλαίσιο της δασμολογικής ποσόστωσης που φέρει τον αύξοντα αριθμό 09.4619, σύμφωνα με τις διατάξεις της απόφασης 2003/299/ΕΚ, υπόκεινται σε άδεια εισαγωγής εκδιδόμενη σύμφωνα με τις διατάξεις του παρόντος κανονισμού."

γ) Στην παράγραφο 3 η εισαγωγική φράση αντικαθίσταται από τα ακόλουθα:

"Τα προϊόντα τα αναφερόμενα στις παραγράφους 1 έως 2β αποδεσμεύονται για θέση σε ελεύθερη κυκλοφορία εφόσον υποβληθεί ένα από τα ακόλουθα έγγραφα:"

2. Παρεμβάλλεται το ακόλουθο άρθρο 1α:

"Άρθρο 1α

Από 1 Ιουλίου 2003, η διαχείριση εισαγωγών αλεύρου σίτου και σμιγαδιού καθώς και βύνης, όχι φρυγμένης, άλλης από σίτου, καταγόμενων από τη Σλοβακική Δημοκρατία και αναφερόμενων στο παράρτημα Ι πραγματοποιείται από την Επιτροπή κατά τις διατάξεις των άρθρων 308α, 308β και 308γ του κανονισμού (ΕΟΚ) αριθ. 2454/93(5). Από την εν λόγω ημερομηνία οι αύξοντες αριθμοί αυτών των εισαγωγικών ποσοστώσεων θα είναι, αντιστοίχως, 09.5833 και 09.5834."

3. Στο δεύτερο εδάφιο του άρθρου 3 προστίθεται η ακόλουθη φράση:"Πάντως άδειες εισαγωγής που έχουν εκδοθεί τον Ιούνιο 2003 για προϊόντα εισαγωγής στο πλαίσιο των ποσοστώσεων που αναφέρονται στο άρθρο 1 παράγραφοι 2α και 2β ισχύουν μόνο μέχρι τις 30 Ιουνίου 2003."

4. Το παράρτημα Ι αντικαθίσταται από το περιεχόμενο του παραρτήματος Ι του παρόντος κανονισμού.

5. Το παράρτημα ΙΙ αντικαθίσταται από το περιεχόμενο του παραρτήματος ΙΙ του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Μαΐου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Ιουνίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 107 της 30.4.2003, σ. 36.

(2) ΕΕ L 115 της 9.5.2003, σ. 25.

(3) ΕΕ L 253 της 11.10.1993, σ. 1.

(4) ΕΕ L 68 της 12.3.2002, σ. 11.

(5) ΕΕ L 253 της 11.10.1993, σ. 1.

ΠΑΡΑΡΤΗΜΑ I

"ΠΑΡΑΡΤΗΜΑ I

Κατάλογος προϊόντων καταγόμενων από τη Σλοβακική Δημοκρατία αναφερόμενων στο άρθρο 1 παράγραφος 1 έως 2β και στο άρθρο 1α

>ΘΕΣΗ ΠΙΝΑΚΑ>"

ΠΑΡΑΡΤΗΜΑ II

"ΠΑΡΑΡΤΗΜΑ II

Υπόδειγμα της κοινοποίησης της αναφερόμενης στο άρθρο 2 παράγραφος 2

Εισαγωγικές ποσοστώσεις για σίτο, αραβόσιτο, άλευρο σίτου και βύνη από τη Σλοβακική Δημοκρατία που έχουν ανοιχθεί με την απόφαση 2003/299/ΕΚ

>ΘΕΣΗ ΠΙΝΑΚΑ>"